UZNESENIE SÚDU PRVÉHO STUPŇA (štvrtá komora)
z 26. apríla 2007
Vec T‑415/04
Tebaldi a i.
proti
Komisii Európskych spoločenstiev
„Verejná služba – Úradníci – Povýšenie – Povyšovanie za rok 2003 – Zamietnutie povýšenia – Pridelenie bodov na povýšenie – Zjavná neprípustnosť“
Predmet: Žaloba, ktorej predmetom je návrh na zrušenie v prvom rade zoznamu úradníkov povýšených do vyššej platovej triedy v rámci
povyšovania za rok 2003 v rozsahu, v akom v tomto zozname nie sú uvedené nemá žalobcov, ako aj prípravných aktov tohto rozhodnutia,
a subsidiárne rozhodnutia o pridelení bodov na povýšenie za hodnotené obdobie 2003
Rozhodnutie: Žaloba sa zamieta ako zjavne neprípustná. Každý účastník konania znáša svoje vlastné trovy konania.
Abstrakt
Úradníci – Žaloba – Záujem na konaní
(Služobný poriadok úradníkov, články 90 a 91)
Žaloba podaná úradníkom a smerujúca k zrušeniu zoznamu úradníkov povýšených do vyššej platovej triedy v rámci povyšovania
v rozsahu, v akom tento zoznam neobsahuje meno žalobcu, ako aj subsidiárne k zrušeniu pridelenia bodov na povýšenie, týkajúceho
sa žalobcu, ak žalobca vo svojich písomnostiach nepredložil nijaký konkrétny dôkaz o svojej osobnej situácii s ohľadom na
predmetné povyšovanie, ako je konkrétne jeho platová trieda, počet odpracovaných rokov v platovej triede, počet bodov na povýšenie
získaných celkovo a v rôznych kategóriách a hranica bodov na povýšenie uplatňovaná na dotknutú platovú triedu, a teda nevysvetlil,
v čom spočíva jeho osobný záujem na podaní žaloby, je zjavne neprípustná.
Okrem toho, pokiaľ sa žalobca vo svojich písomnostiach vyjadruje všeobecne a abstraktne, spochybňujúc najmä pridelenie niektorých
kategórií bodov na povýšenie bez uvedenia, do akej miery toto pridelenie zasahuje do jeho vlastných záujmov, bez vysvetlenia
svojho konkrétneho prípadu a bez preukázania súvislosti medzi výhradami, ktorých sa dovoláva, a svojím individuálnym postavením,
tak sa tieto výhrady netýkajú jeho osobného právneho postavenia, ale všeobecného postavenia zamestnancov jeho inštitúcie a nemôžu
zakladať prípustnosť žaloby, pretože úradník nie je oprávnený konať v záujme zákona alebo inštitúcie a na podporu svojej žaloby
o neplatnosť môže uvádzať len žalobné dôvody, ktoré sa ho osobne týkajú.
(pozri body 28 – 32 a 36)
Odkaz: Súdny dvor, 30. júna 1983, Schloh/Rada, 85/82, Zb. s. 2105, bod 14; Súd prvého stupňa, 25. septembra 1991, Sebastiani/Parlament,
T‑163/89, Zb. s. II‑715, bod 25